Nog geen betaling van Tongaat Hulett aan kommersiële boere(Argieffoto: Tongaat Hulett) Tongaat Hulett se betaling aan kleinskaalse boere word verwelkom, maar geen betaling is nog gemaak aan kommersiële boere nie. Andrew Russell, voorsitter van die Suid-Afrikaanse Suikerrietkwekersvereniging (SA Canegrowers), het berigte bevestig dat kleinskaalse boere, wat suikerriet verskaf aan Tongaat Hulett-meule by Felixton, Amatikulu en Maidstone, die agterstallige betaling ontvang het vir suikerriet wat in September 2022 gelewer is. “Ons verwelkom hierdie verwikkeling, gegewe die finansiële kwesbaarheid van kleinskaalse bedrywighede. Ons is dankbaar dat sakereddingspraktisyns ook die dringendheid besef het om betalings te prioritiseer om ŉ permanente ineenstorting van hul ondernemings te voorkom.” Kommersiële boere het egter nog nie betaling ontvang nie. “Die meerderheid van die 14 642 poste is dus steeds in gedrang. Ongeveer 300 kommersiële boere het meer as die helfte van suikerriet in September aan Tongaat Hulett gelewer en die oorgrote meerderheid van die gebied se suikerrietwerkers is by hulle in diens. Dit bly dus noodsaaklik dat die sakereddingspraktisyns ook hierdie betaling sal prioritiseer om seker te maak dat betalings gedoen kan word aan die res van die verskaffingsketting, insluitend kontrakteurs, vervoermaatskappye en insetteverskaffers.” Daar is ook steeds vrae oor Tongaat Hulett se vermoë om betyds betalings van meer as R345 miljoen te maak aan die einde van November vir die meer as 570 000 ton suikerriet wat in Oktober gelewer is. “As hierdie kwessie nie nou aangeroer word nie, sal die bedryf homself oor ŉ paar weke in dieselfde krisis bevind,” voeg Russell by. SA Canegrowers sal voortdurend met die sakereddingspraktisyns, die regering en ander rolspelers in gesprek bly om seker te maak dat ŉ soortgelyke krisis verhoed word. “Dit is ook noodsaaklik dat duidelikheid verskaf word oor planne vir die res van die seisoen en om die toekoms van Tongaat Hulett te probeer verseker vir die duisende mense wat staat maak op ŉ bestaan uit suikerrietplantasies aan die noordkus van KwaZulu-Natal.”